আদামা ত্রায়োরে দিয়ারা
আদামা ত্রায়োরে দিয়ারা (স্পেনীয়: Adama Traoré; জন্ম: ২৫ জানুয়ারি ১৯৯৬; আদামা ত্রায়োরে নামে সুপরিচিত) হলেন একজন স্পেনীয় পেশাদার ফুটবল খেলোয়াড়। তিনি বর্তমানে ইংল্যান্ডের পেশাদার ফুটবল লিগের শীর্ষ স্তর প্রিমিয়ার লিগের ক্লাব উলভারহ্যাম্পটন ওয়ান্ডারার্স এবং স্পেন জাতীয় দলের হয়ে একজন আক্রমণভাগের খেলোয়াড় হিসেবে খেলেন। তিনি মূলত একজন ডান পার্শ্বীয় খেলোয়াড় হিসেবে খেললেও মাঝেমধ্যে কেন্দ্রীয় আক্রমণভাগের খেলোয়াড় এবং ডান পার্শ্বীয় মধ্যমাঠের খেলোয়াড় হিসেবে খেলে থাকেন। স্পেনীয় ফুটবল ক্লাব অস্পিতালেদের যুব পর্যায়ের হয়ে খেলার মাধ্যমে ত্রায়োরে ফুটবল জগতে প্রবেশ করেছেন এবং পরবর্তীকালে বার্সেলোনাের যুব দলের হয়ে খেলার মাধ্যমে তিনি ফুটবল খেলায় বিকশিত হয়েছেন। ২০১৩–১৪ মৌসুমে, স্পেনীয় ক্লাব বার্সেলোনা বি দলের হয়ে খেলার মাধ্যমে তিনি তার জ্যেষ্ঠ পর্যায়ের খেলোয়াড়ি জীবন শুরু করেছেন, যেখানে তিনি ২ মৌসুম অতিবাহিত করেছেন; বার্সেলোনা বি দলের হয়ে তিনি ৬৩ ম্যাচে ৮টি গোল করেছেন। একই মৌসুমে বার্সেলোনার মূল দলের হয়ে অভিষেক করলেও তিনি সেখানে মাত্র ১টি ম্যাচে অংশগ্রহণ করেছেন। অতঃপর ২০১৫–১৬ মৌসুমে তিনি প্রায় ৭ মিলিয়ন ইউরোর বিনিময়ে ইংরেজ ক্লাব অ্যাস্টন ভিলায় যোগদান করেছেন,। অ্যাস্টন ভিলায় মাত্র ১ মৌসুম অতিবাহিত করার পর ৭.৫০ মিলিয়ন ইউরোর বিনিময়ে মিডলজব্রার সাথে চুক্তি স্বাক্ষর করেছেন, যেখানে তিনি সকল প্রতিযোগিতায় ৭১ ম্যাচে ৫টি গোল করেছেন। ২০১৮–১৯ মৌসুমে, তিনি মিডলজব্রা হতে উলভারহ্যাম্পটন ওয়ান্ডারার্সে যোগদান করেছেন। ২০১২ সালে, ত্রায়োরে স্পেন অনূর্ধ্ব-১৬ দলের হয়ে স্পেনের বয়সভিত্তিক পর্যায়ে অভিষেক করেছিলেন। প্রায় ৪ বছর যাবত স্পেনের বয়সভিত্তিক দলের হয়ে খেলার পর, তিনি ২০২০ সালে স্পেনের হয়ে আন্তর্জাতিক পর্যায়ে অভিষেক করেছেন; স্পেনের জার্সি গায়ে তিনি এপর্যন্ত ৫-এর অধিক ম্যাচে অংশগ্রহণ করেছেন। ব্যক্তিগতভাবে, ত্রায়োরে বেশ কিছু পুরস্কার জয়লাভ করেছেন, যার মধ্যে ২০২০ সালের জানুয়ারি মাসে পেশাদার ফুটবলার অ্যাসোসিয়েশনের মাস সেরা খেলোয়াড়ের পুরস্কার জয় অন্যতম। দলগতভাবে, ত্রায়োরে এপর্যন্ত ২টি শিরোপা জয়লাভ করেছেন, যার মধ্যে ১টি বার্সেলোনা বি-এর হয়ে এবং ১টি বার্সেলোনার হয়ে জয়লাভ করেছেন।